title: VYKONÁVACIE NARIADENIE KOMISIE (EÚ) …/... o zamietnutí povolenia formaldehydu ako kŕmnej doplnkovej látky, ktorá patrí do funkčných skupín konzervačné látky a látky slúžiace na zlepšenie hygienického profilu

text:
               VYKONÁVACIE NARIADENIE KOMISIE (EÚ) …/...

               z 7. 2. 2018

               o zamietnutí povolenia formaldehydu ako kŕmnej doplnkovej látky, ktorá patrí do funkčných skupín konzervačné látky a látky slúžiace na zlepšenie hygienického profilu

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie (ES) č. 1831/2003 Európskeho Parlamentu a Rady z 22. septembra 2003 o doplnkových látkach určených na používanie vo výžive zvierat
                  1
               , a najmä na jeho článok 9 ods. 2,

               keďže:

               (1)V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania alebo zamietania takýchto povolení. V článku 10 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS
                  2
               .

               (2)Formaldehyd bol v súlade so smernicou 70/524/EHS na neobmedzené obdobie povolený ako kŕmna doplnková látka, ktorá patrí do skupiny konzervačné látky pre ošípané vo veku do šesť mesiacov na používanie v odstredenom mlieku podľa smernice Komisie 83/466/EHS
                  3
               . Uvedený výrobok bol následne zapísaný do registra kŕmnych doplnkových látok ako jestvujúci výrobok v súlade s článkom 10 ods. 1 nariadenia (ES) č. 1831/2003.

               (3)Formaldehyd (č. EC 200-001-8, č. CAS 50-00-0) bol zaradený do zoznamu účinných látok vytvoreného nariadením Komisie (ES) č. 1451/2007
                  4
               , ktorý sa má posúdiť vzhľadom na ich možné zaradenie do prílohy I, I A alebo I B k smernici Európskeho parlamentu a Rady 98/8/ES
                  5
               . Nariadenie Európskeho parlamentu a Rady (EÚ) č. 528/2012
                  6
               , ktorým sa nahrádza smernica 98/8/ES, sa však nevzťahuje na výrobky používané na konzervovanie krmiva formou kontrolovania škodlivých organizmov, najmä v záujme znižovania kontaminácie krmiva salmonelou, a to vzhľadom na to, že takéto výrobky patria do rozsahu nariadenia (ES) č. 1831/2003. Od 1. júla 2015 sa v súlade s rozhodnutím Komisie 2013/204/EÚ
                  7
                biocídne výrobky na použitie ako konzervačné látky krmív, ktoré obsahujú formaldehyd, nesmú uvádzať na trh. Tento dátum bol stanovený s cieľom poskytnúť čas potrebný na to, aby sa umožnil prechod z regulačného režimu pre biocídne výrobky na regulačný režim pre kŕmne doplnkové látky podľa nariadenia (ES) č. 1831/2003.

               (4)V súlade s článkom 7 nariadenia (ES) č. 1831/2003 boli predložené dve žiadosti o povolenie prípravku s obsahom formaldehydu ako kŕmnej doplnkovej látky pre všetky druhy zvierat a o zaradenie uvedenej doplnkovej látky do kategórie kŕmnych doplnkových látok „technologické doplnkové látky“ a funkčnej skupiny „konzervačné látky“. Obe žiadosti sa vzťahujú na používanie odstredeného mlieka v prípade ošípaných vo veku do šiestich mesiacov ako jestvujúci výrobok v súlade s článkom 10 ods. 2 nariadenia (ES) č. 1831/2003. K žiadostiam boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

               (5)Okrem toho v súlade s článkom 7 nariadenia (ES) č. 1831/2003 bola predložená žiadosť o povolenie prípravku s obsahom formaldehydu ako kŕmnej doplnkovej látky pre ošípané a hydinu a o zaradenie uvedenej doplnkovej látky do kategórie kŕmnych doplnkových látok „technologické doplnkové látky“ a funkčnej skupiny „látky slúžiace na zlepšenie hygienického profilu“. K žiadosti boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

               (6)Európsky úrad pre bezpečnosť potravín (ďalej len „úrad“) vo svojich dvoch stanoviskách z 28. januára 2014
                  8
                a vo svojom stanovisku z 1. júla 2014
                  9
                skonštatoval, že pokiaľ ide o cieľové druhy, prípravok s obsahom formaldehydu bude pri špecifických úrovniach koncentrácie bezpečný v prípade kurčiat vo výkrme, nosníc, japonských prepelíc a prasiatok (odstavených), nie je však možné stanoviť bezpečnú úroveň v prípade všetkých druhov a kategórií zvierat vrátane všetkej hydiny a ošípaných. Okrem toho nie je možné z dostupných štúdií odvodiť koncentráciu formaldehydu na úrovni, ktorá by bola pre cieľové skupiny bezpečná z hľadiska rozmnožovania. Úrad takisto skonštatoval, že prípravok s obsahom formaldehydu má potenciál byť účinný ako konzervačná látka a látka slúžiaca na zlepšenie hygienického profilu tým, že znižuje mikrobiálny rast v krmive kontaminovanom salmonelou. V uvedených troch stanoviskách úrad ďalej skonštatoval, že formaldehyd vzbudzuje obavy týkajúce sa bezpečnosti používateľov. Formaldehyd je toxická a silne dráždivá látka, silný kožný a respiračný senzibilizátor (vzťahuje sa aj na astmu ako chorobu z povolania) a spôsobuje poškodenie očí. Úrad vo svojich stanoviskách uviedol, že hoci lokálne podráždenie pravdepodobne zvýši riziko karcinogenézy, nižšie lokálne koncentrácie formaldehydu sú známe tým, že produkujú DNA adukty, a že z tohto dôvodu sa pokladá za rozumné nepovažovať expozíciu účinkom predmetnej látky v nedráždivej koncentrácii za úplne bezrizikové. Úrad skonštatoval, že okrem toho nemožno na základe súčasných poznatkov vylúčiť kauzálny vzťah medzi expozíciou účinkom formaldehydu a leukémiou. Úrad skonštatoval, že pokiaľ ide o požadované používanie prípravku s obsahom formaldehydu v krmive, nemožno určiť bezpečnú úroveň expozície kože, očí či dýchacieho ústrojenstva účinkom formaldehydu. Úrad preto odporučil prijatie opatrení, ktorými sa zabezpečí, aby dýchacie cesty, koža ani oči žiadnej osoby, ktorá s predmetným výrobkom manipuluje, neboli vystavené prachu, hmle ani výparom, ktoré vznikajú pri používaní formaldehydu. Okrem toho úrad odporučil, aby sa zhodnotilo, či zavedené prísne ochranné opatrenia budú používateľov účinne chrániť. Úrad zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.

               (7)Formaldehyd sa v zmysle nariadenia Európskeho parlamentu a Rady (ES) č. 1272/2008 klasifikuje ako karcinogénny (kategória 1B) pri vdychovaní a mutagénny pre zárodočné bunky (kategória 2)
                  10
               .

               (8)V rámci právnych predpisov Únie v oblasti zdravia a bezpečnosti pri práci sa pre formaldehyd vypracúva expozičný limit v pracovnom prostredí. Vedecký výbor pre najvyššie prípustné hodnoty vystavenia chemickým faktorom pri práci zriadený rozhodnutím Komisie 2014/113/EÚ
                  11
                sa vo svojom odporúčaní z 30. júna 2016
                  12
                vyjadril k limitnej hodnote pre formaldehyd na základe posúdenia spôsobu účinku, ktoré neskôr zhodnotil tripartitný Poradný výbor pre bezpečnosť a ochranu zdravia pri práci
                  13
                v súlade s postupmi pre stanovenie expozičných limitov v pracovnom prostredí.

               (9)V súlade s článkom 9 nariadenia (ES) č. 1831/2003, by sa v tomto opatrení týkajúcom sa povolenia doplnkovej látky mali zohľadniť požiadavky odsekov 2 a 3 článku 5 uvedeného nariadenia, ako aj právo Spoločenstva a ostatné legitímne faktory, ktoré sú relevantné pre predmetnú záležitosť. Rozhodnutie o riadení rizík, pokiaľ ide o povolenie formaldehydu ako kŕmnej doplnkovej látky, by preto malo vychádzať zo všetkých dostupných informácií týkajúcich sa predmetných rizík, predovšetkým rizík, ktoré na jednej strane predstavuje manipulácia s formaldehydom pre používateľov, najmä pracovníkov, a na druhej strane rizík pre zvieratá alebo pre konzumentov predmetných živočíšnych produktov, ktoré by mohli vyplývať z používania formaldehydu ako kŕmnej doplnkovej látky.

               (10)V súlade s právnymi predpismi Únie v oblasti bezpečnosti a ochrany zdravia pri práci, a najmä s článkom 4 smernice Európskeho parlamentu a Rady 2004/37/ES
                  14
               , je zamestnávateľ povinný znižovať používanie karcinogénu alebo mutagénu na pracovisku, najmä tak, že ho, pokiaľ je to technicky možné, nahradí látkou, zmesou alebo procesom, ktoré pri ich podmienkach používania nie sú nebezpečné alebo sú menej nebezpečné pre zdravie a bezpečnosť pracovníkov.

               (11)Vzhľadom na vážne riziká pre používateľov, ktoré predstavuje manipulácia s formaldehydom, je takýto prístup spočívajúci v nahradení vhodný aj v prípade uvedenej doplnkovej látky, pričom sa zohľadní cieľ zabezpečenia vysokej úrovne ochrany ľudského zdravia a záujmov používateľov, ktoré sa sledujú v nariadení (ES) č. 1831/2003, a zásady preventívnosti (ďalej v texte „zásada predbežnej opatrnosti“) stanovenej v nariadení Európskeho parlamentu a Rady (ES) č. 178/2002
                  15
               .

               (12)Pokiaľ ide o výrobky, ktoré sú možnou alternatívou formaldehydu ako doplnkovej látky patriacej do funkčnej skupiny konzervačné látky, je v súčasnosti v Únii v rámci tej istej funkčnej skupiny povolená séria doplnkových látok.

               (13)Pokiaľ ide o výrobky predstavujúce možnú alternatívu formaldehydu ako doplnkovej látky patriacej do funkčnej skupiny látky slúžiace na zlepšenie hygienického profilu
                  16
               , v súčasnosti prebieha výskum zameraný na rozvoj doplnkových látok, ktoré by sa preukázali ako bezpečné a zároveň účinné pri znižovaní mikrobiologickej kontaminácie v krmive. Doplnková látka už bola povolená
                  17
                v rámci uvedenej funkčnej skupiny, a preto sa považuje za alternatívu, aj keď s odlišným mechanizmom pôsobenia, s cieľom znížiť počet bakteriálnych patogénov vrátane Salmonella spp. v krmive bez toho, aby to spôsobilo obavy o bezpečnosť používateľov, ktoré vyvoláva používanie formaldehydu. Bolo predložených niekoľko žiadostí o povolenie iných doplnkových látok v rámci uvedenej funkčnej skupiny, ktoré sa posudzujú v súlade s nariadením (ES) č. 1831/2003. Okrem toho kvalitu živočíšnych výrobkov môžu zlepšiť aj iné povolené kŕmne doplnkové látky, ako sú zootechnické doplnkové látky, a to znížením kontaminácie enteropatogénmi, ako je Salmonella spp.

               (14)Okrem možnosti využívania alternatívnych výrobkov k formaldehydu na plánované účely v krmive prispieva vykonávanie hygienických požiadaviek a realizácia osvedčených postupov v rámci krmivového reťazca, ako sa stanovuje v nariadení Európskeho parlamentu a Rady (ES) č. 183/2005
                  18
               , k bezpečnosti a kvalite krmiva prostredníctvom preventívneho prístupu. Podľa tohto rámca na kontrolu, prevenciu a ošetrenie krmiva kontaminovaného salmonelou sa predovšetkým stanovujú osobitné hygienické opatrenia.

               (15)Z uvedených skutočností vyplýva, že s prihliadnutím na nepriaznivé účinky formaldehydu na zdravie používateľov manipulujúcich s predmetnou látkou v spojení s uplatňovaním zásady predbežnej opatrnosti v oblasti ochrany zdravia pracovníkov a so skutočnosťou, že ako alternatívy k plánovaným použitiam formaldehydu v krmive sú k dispozícii niektoré výrobky a opatrenia, pri ktorých nevznikajú rovnaké obavy o bezpečnosť ľudí, výhody formaldehydu nekompenzujú zdravotné riziká. Podmienky povolenia stanovené v článku 5 nariadenia (ES) č. 1831/2003 teda nie sú splnené a povolenie formaldehydu ako kŕmnej doplnkovej látky na používanie ako konzervačná látka a látka slúžiaca na zlepšenie hygienického profilu by sa preto malo zamietnuť.

               (16)Keďže ďalšie používanie formaldehydu môže spôsobiť riziko pre ľudské zdravie, kŕmna doplnková látka, ktorá patrí do funkčnej skupiny „konzervačné látky“ na používanie v odstredenom mlieku pre ošípané vo veku do šesť mesiacov, ako aj premixy, ktorú túto látku obsahujú, by sa mali čo najskôr stiahnuť z trhu. Z praktických dôvodov by sa však malo umožniť obmedzené obdobie na stiahnutie existujúcich zásob uvedených výrobkov z trhu, aby sa prevádzkovateľom umožnilo riadne dodržať povinnosť stiahnutia. Preto by sa malo udeliť obmedzené obdobie aj na stiahnutie odstredeného mlieka s obsahom uvedenej doplnkovej látky či premixov a kŕmnych zmesí obsahujúcich takéto odstredené mlieko z trhu, aby sa zohľadnilo používanie uvedených výrobkov v potravinovom reťazci.

               (17)Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

               Článok 1
                  Zamietnutie povolenia

               Povolenie formaldehydu ako kŕmnej doplnkovej látky vo výžive zvierat, ktorá patrí do kategórie kŕmnych doplnkových látok „technologické doplnkové látky“ a do funkčných skupín „konzervačné látky“ a „látky slúžiace na zlepšenie hygienického profilu“, sa zamieta.

               Článok 2
                  Stiahnutie z trhu

               1.Existujúce zásoby formaldehydu ako kŕmnej doplnkovej látky patriacej do kategórie kŕmnych doplnkových látok „technologické doplnkové látky“ a do funkčnej skupiny „konzervačné látky“ na použitie v odstredenom mlieku pre ošípané vo veku do šesť mesiacov, ako aj premixov obsahujúcich túto kŕmnu doplnkovú látku, sa sťahujú z trhu čo najskôr, najneskôr do [3 months from the date of entry into force of this Regulation – Date to be inserted by the Service responsible for the publication].

               2.Odstredené mlieko obsahujúce uvedenú kŕmnu doplnkovú látku alebo odstredené mlieko obsahujúce premixy uvedené v odseku 1, ako aj kŕmne zmesi obsahujúce takéto odstredené mlieko, ktoré boli vyrobené pred [3 months from the date of entry into force of this Regulation – Date to be inserted by the Service responsible for the publication] sa sťahujú z trhu čo najskôr, najneskôr do [6 months from the date of entry into force of this Regulation – Date to be inserted by the Service responsible for the publication].

               Článok 3
                  Nadobudnutie účinnosti

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 7. 2. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 268, 18.10.2003, s. 29.

                     (2)

                        Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).

                     (3)

                        Forty-third Commission Directive 83/466/EEC of 28 July 1983 amending the Annexes to Council Directive 70/524/EEC concerning additives in feedingstuffs (štyridsiata tretia smernica Komisie 83/466/EHS z 28. júla 1983, ktorou sa menia prílohy k smernici Rady 70/524/EHS o prídavných látkach do krmív) (Ú. v. ES L 255, 15.9.1983, s. 28). Chemický opis doplnkovej látky sa spresnil smernicou Komisie 85/429/EHS z 8. júla 1985, ktorou sa menia prílohy k smernici Rady 70/524/EHS o prídavných látkach do krmív (Ú. v. ES L 245, 12.9.1985, s. 1).

                     (4)

                        Nariadenie Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (Ú. v. EÚ L 325, 11.12.2007, s. 3).

                     (5)

                        Smernica 98/8/ES Európskeho parlamentu a Rady zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).

                     (6)

                        Nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (Ú. v. EÚ L 167, 27.6.2012, s. 1).

                     (7)

                        Rozhodnutie Komisie 2013/204/EÚ z 25. apríla 2013 o nezaradení formaldehydu na použitie vo výrobkoch typu 20 do prílohy I, IA ani IB k smernici Európskeho parlamentu a Rady 98/8/ES o uvádzaní biocídnych výrobkov na trh (Ú. v. EÚ L 117, 27.4.2013, s. 18).

                     (8)

                        Vestník EFSA (EFSA Journal) (2014) 12(2):3561 a Vestník EFSA (EFSA Journal) (2014) 12(2):3562.

                     (9)

                        Vestník EFSA (EFSA Journal) (2014) 12(7):3790.

                     (10)

                        Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

                     (11)

                        Rozhodnutie Komisie 2014/113/EÚ z 3. marca 2014 o zriadení Vedeckého výboru pre najvyššie prípustné hodnoty vystavenia chemickým faktorom pri práci a o zrušení rozhodnutia 95/320/ES (Ú. v. EÚ L 62, 4.3.2014).

                     (12)

                        SCOEL/REC/125. Dostupné na:

                  https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1
                  .

                     (13)

                        Poradný výbor pre bezpečnosť a ochranu zdravia pri práci bol zriadený rozhodnutím Rady 2003/C 218/01 z 22. júla 2003, ktorým sa zriaďuje Poradný výbor pre bezpečnosť a ochranu zdravia pri práci (Ú. v. EÚ C 218, 13.9.2003, s. 1).

                     (14)

                        Smernica Európskeho parlamentu a Rady 2004/37/ES z 29. apríla 2004 o ochrane pracovníkov pred rizikami z vystavenia účinkom karcinogénov alebo mutagénov pri práci (šiesta samostatná smernica v zmysle článku 16 ods. 1 smernice Rady 89/391/EHS) (Ú. v. EÚ L 158, 30.4.2004, s. 50).

                     (15)

                        Nariadenie (ES) č. 178/2002 Európskeho parlamentu a Rady z 28. januára 2002,
                     ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

                     (16)

                        Táto funkčná skupina bola zavedená ako výsledok technického a vedeckého rozvoja, nariadením Komisie (EÚ) 2015/2294 z 9. decembra 2015, ktorým sa mení nariadenie Európskeho parlamentu a Rady (ES) č. 1831/2003, pokiaľ ide o zavedenie novej funkčnej skupiny kŕmnych doplnkových látok (Ú. v. EÚ L 324, 10.12.2015, s. 3).

                     (17)

                        Vykonávacie nariadenie Komisie (EÚ) 2017/940 z 1. júna 2017 o povolení kyseliny mravčej ako kŕmnej doplnkovej látky pre všetky druhy zvierat (Ú. v. EÚ L 142, 2.6.2017, s. 40).

                     (18)

                        Nariadenie Európskeho parlamentu a Rady (ES) č. 183/2005 z 12. januára 2005, ktorým sa stanovujú požiadavky na hygienu krmív (Ú. v. EÚ L 35, 8.2.2005, s. 1).


title: VYKONÁVACIE NARIADENIE KOMISIE (EÚ) …/... o jednotných podmienkach na zasielanie časových radov pre nové regionálne členenie podľa nariadenia (ES) č. 1059/2003

text:
               VYKONÁVACIE NARIADENIE KOMISIE (EÚ) …/...

               z 8. 11. 2018

               o jednotných podmienkach na zasielanie časových radov pre nové regionálne členenie podľa nariadenia (ES) č. 1059/2003

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (ES) č. 1059/2003 z 26. mája 2003 o zostavení spoločnej nomenklatúry územných jednotiek pre štatistické účely (NUTS)
                  1
               , a najmä na jeho článok 5 ods. 5,

               keďže:

               (1)Nariadenie (ES) č. 1059/2003 predstavuje právny rámec pre regionálnu klasifikáciu na účely zberu, zostavovania a zasielania harmonizovaných regionálnych štatistík v Únii.

               (2)Komisia zmenila spoločnú klasifikáciu štatistických územných jednotiek (NUTS) nariadením (EÚ) 2016/2066 s účinnosťou od 1. januára 2018.

               (3)Opatrenia stanovené v tomto nariadení sú v súlade so stanoviskom Výboru pre Európsky štatistický systém,

               PRIJALA TOTO NARIADENIE:

               Článok 1

               Členské štáty zasielajú Komisii časové rady pre nové regionálne členenie v súlade s prílohou.

               Článok 2

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 8. 11. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 154, 21.6.2003, s. 1., naposledy zmenené nariadením (EÚ) 2017/2391 (Ú. v. EÚ L 350, 29.12.2017, s. 1).

    ---documentbreak---

               PRÍLOHA

               Požadovaný rok začiatku časového radu podľa štatistických domén

                        Doména

                        Úroveň NUTS 2

                        Úroveň NUTS 3

                        Poľnohospodárstvo

                        2013

                        Demografia – obyvateľstvo, živonarodené deti a úmrtia

                        1990
                           1

                        1990
                           2

                        Trh práce – zamestnanosť, nezamestnanosť

                        2013

                        2013
                           3

                        Vzdelávanie

                        2013

                        Životné prostredie – zariadenia na spracovanie odpadov

                        2014

                        Zdravotníctvo – príčiny smrti

                        1997
                           4

                        Zdravotníctvo – infraštruktúra

                        1996
                           5

                        Zdravotníctvo – pacienti

                        2003
                           6

                        Informačná spoločnosť

                        2013
                           7

                        Regionálne ekonomické účty – rodinné účty

                        2000

                        Regionálne ekonomické účty – regionálne účty

                        2000

                        2000

                        Veda a technika – výdavky na výskum a vývoj a zamestnanci v tejto oblasti

                        2015

                        Cestovný ruch

                        2015

                     (1)

                        Zasielanie nie je povinné za referenčné roky 1990 až 2012.

                     (2)

                        Zasielanie nie je povinné za referenčné roky 1990 až 2012.

                     (3)

                        Zasielanie nie je povinné.

                     (4)

                        Zasielanie nie je povinné za referenčné roky 1997 až 2011.

                     (5)

                        Zasielanie nie je povinné.

                     (6)

                        Zasielanie nie je povinné.

                     (7)

                        Zasielanie nie je povinné.


title: VYKONÁVACIE NARIADENIE KOMISIE (EÚ) …/... ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o metódy analýzy na určenie fyzických, chemických a organoleptických vlastností vinárskych výrobkov a oznámenia o rozhodnutiach členských štátov týkajúcich sa zvýšenia prirodzeného obsahu alkoholu

text:
               VYKONÁVACIE NARIADENIE KOMISIE (EÚ) …/...

               z 16. 4. 2019,

               ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o metódy analýzy na určenie fyzických, chemických a organoleptických vlastností vinárskych výrobkov a oznámenia o rozhodnutiach členských štátov týkajúcich sa zvýšenia prirodzeného obsahu alkoholu

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007
                  1
               , a najmä na jeho článok 80 ods. 5, článok 91 písm. c) a d) a článok 223 ods. 3,

               keďže:

               (1)Nariadením (EÚ) č. 1308/2013 sa zrušuje a nahrádza nariadenie Rady (ES) č. 1234/2007
                  2
               . V časti II hlave II kapitole I oddiele 1 nariadenia (EÚ) č. 1308/2013 sa stanovujú pravidlá týkajúce sa kategórií vinárskych výrobkov, enologických postupov a uplatniteľných obmedzení a Komisia sa v ňom v danej súvislosti splnomocňuje prijímať delegované a vykonávacie akty. V záujme zabezpečenia bezproblémového fungovania trhu s vínom v novom právnom rámci sa musia prijať určité pravidlá formou takýchto aktov. Danými aktmi by sa mali nahradiť ustanovenia nariadenia Komisie (ES) č. 606/2009
                  3
               , ktoré sa zrušuje delegovaným nariadením Komisie (EÚ)
                  4
                [delegované nariadenie o enologických postupoch].

               (2)Podľa článku 80 ods. 5 a článku 91 písm. d) nariadenia (EÚ) č. 1308/2013 Komisia v prípade potreby stanoví pravidlá týkajúce sa metód analýzy na určenie fyzických, chemických a organoleptických vlastností vinárskych výrobkov. Metódy musia vychádzať z akýchkoľvek relevantných metód, ktoré odporučila a uverejnila Medzinárodná organizácia pre vinič a víno (OIV), a to s výnimkou prípadov, že by boli neúčinné alebo nevhodné. V článku 91 písm. c) nariadenia (EÚ) č. 1308/2013 sa okrem toho Komisia splnomocňuje stanoviť pravidlá, ktorými sa určí, či dané výrobky prešli procesom, ktorý je v rozpore s povolenými enologickými postupmi v Únii.

               (3)V prílohe k tomuto nariadeniu sa stanovuje metóda analýzy na určenie prítomnosti alyl-izotiokyanátu vo vinárskom výrobku. Pokiaľ ide o ďalšie metódy na určenie, či výrobky prešli procesom, ktorý je v rozpore s povolenými enologickými postupmi, uplatniteľnými pravidlami by mali byť pravidlá povolené príslušnými členskými štátmi.

               (4)V časti I oddiele A bode 3 prílohy VIII k nariadeniu (EÚ) č. 1308/2013 sa stanovuje povinnosť členských štátov oznámiť Komisii akékoľvek zvýšenie hodnôt stanovených v bode 2 uvedeného oddielu. Mali by sa stanoviť podrobnosti týkajúce sa predkladania týchto informácií členskými štátmi Komisii.

               (5)Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

               Článok 1
               Rozsah pôsobnosti

               V tomto nariadení sa stanovujú pravidlá uplatňovania hlavy II kapitoly I nariadenia (EÚ) č. 1308/2013 týkajúce sa metód analýzy na určenie fyzických, chemických a organoleptických vlastností vinárskych výrobkov a oznámení rozhodnutí členských štátov, ktorými sa povoľuje zvýšenie prirodzeného obsahu alkoholu.

               Článok 2
               Uplatniteľné metódy analýzy v rámci Únie

               V prílohe k tomuto nariadeniu sa stanovujú metódy analýzy uvedené v článku 75 ods. 5 písm. d) nariadenia (EÚ) č. 1308/2013, ktoré sa majú uplatňovať na účely overenia hodnôt stanovených v pravidlách Únie týkajúcich sa používania alyl-izotiokyanátu pri výrobe určitých vinárskych výrobkov.

               Článok 3
               Oznámenia rozhodnutí členských štátov, ktorými sa povoľuje zvýšenie prirodzeného obsahu alkoholu

               1. Členské štáty, ktoré udelia výnimku týkajúcu sa zvýšenia prirodzeného obsahu alkoholu v objemových percentách podľa časti I oddielu A bodu 3 prílohy VIII k nariadeniu (EÚ) č. 1308/2013, oznámia túto skutočnosť Komisii do jedného mesiaca od udelenia predmetnej výnimky. Členské štáty v danom oznámení uvedú regióny a odrody, ktorých sa rozhodnutie týka, a predložia údaje a dôkazy svedčiace o mimoriadne nepriaznivých klimatických podmienkach v dotknutých regiónoch.

               2. Oznamovanie sa uskutočňuje v súlade s delegovaným nariadením (EÚ) 2017/1183
                  5
                a vykonávacím nariadením Komisie (EÚ) 2017/1185
                  6
               .

               3. Komisia o tom následne informuje ostatné členské štáty.

               Článok 4
               Nadobudnutie účinnosti

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Uplatňuje sa od [zosúladí sa s dátumom začatia uplatňovania delegovaného aktu].

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 16. 4. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 347, 20.12.2013, s. 671.

                     (2)

                        Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, 16.11.2007, s. 1).

                     (3)

                        Nariadenie Komisie (ES) č. 606/2009 z 10. júla 2009, ktorým sa ustanovujú určité podrobné pravidlá uplatňovania nariadenia Rady (ES) č. 479/2008, pokiaľ ide o kategórie vinárskych výrobkov, enologické postupy a uplatniteľné obmedzenia (Ú. v. EÚ L 193, 24.7.2009, s. 1).

                     (4)

                        Delegované nariadenie Komisie (EÚ) .../... z […] [...] (Ú. v. EÚ L […]).

                     (5)

                        Delegované nariadenie Komisie (EÚ) 2017/1183 z 20. apríla 2017 o doplnení nariadenia Európskeho parlamentu a Rady (EÚ) č. 1307/2013 a nariadenia Európskeho parlamentu a Rady (EÚ) č. 1308/2013 s ohľadom na poskytovanie informácií a predkladanie dokumentov Komisii (Ú. v. EÚ L 171, 4.7.2017, s. 100).

                     (6)

                        Vykonávacie nariadenie Komisie (EÚ) 2017/1185 z 20. apríla 2017, ktorým sa stanovujú pravidlá uplatňovania nariadení Európskeho parlamentu a Rady (EÚ) č. 1307/2013 a (EÚ) č. 1308/2013, pokiaľ ide o poskytovanie informácií a predkladanie dokumentov Komisii, a ktorým sa menia a zrušujú viaceré nariadenia Komisie (Ú. v. EÚ L 171, 4.7.2017, s. 113).

    ---documentbreak---

               SK

               PRÍLOHA

               OSOBITNÉ METÓDY ANALÝZY V RÁMCI ÚNIE

               ALYL-IZOTIOKYANÁT

               1. Princíp metódy

               Alyl-izotiokyanát, ktorý môže byť prípadne prítomný vo víne, sa zachytáva destiláciou a stanovuje plynovou chromatografiou.

               2. Činidlá

               2.1. Absolútny etanol.

               2.2. Štandardný roztok: roztok alyl-izotiokyanátu v absolútnom alkohole obsahujúci 15 mg alyl-izotiokyanátu na liter.

               2.3. Mraziaca zmes pozostávajúca z etanolu a suchého ľadu (s teplotou –60 °C).

               3. Prístroj

               3.1. Destilačný prístroj, ako je znázornený na obrázku. Cez zariadenie sa prepúšťa nepretržitý prúd dusíka.

               3.2. Termostaticky regulovaný ohrevný plášť.

               3.3. Prietokomer.

               3.4. Plynový chromatograf vybavený plameňovým spektrofotometrickým detektorom so selektívnym filtrom na zlúčeniny síry (vlnová dĺžka = 394 nm) alebo ľubovoľný iný vhodný detektor.

               3.5. Nerezová chromatografická kolóna s vnútorným priemerom 3 mm a dĺžkou 3 m, naplnená Carbowaxom 20 M pri 10 % na zariadení Chromosorb WHP, zrnitosť 80 až 100.

               3.6. Mikrostriekačka, 10 µl.

               4. Postup

               Do destilačnej banky sa nalejú 2 l vína. Do dvoch skúmaviek na zachytávanie destilátu sa vnesie niekoľko mililitrov etanolu (bod 2.1) tak, aby pórovité časti rúrok na dispergovanie plynu boli úplne ponorené. Tieto dve skúmavky sa zvonku ochladia mraziacou zmesou. Pripojí sa k nim destilačná banka a cez zariadenie sa začne prepúšťať prúd dusíka s rýchlosťou približne 3 l za hodinu. Víno sa zohreje nastavením ohrevného plášťa na 80 °C, destiluje sa a zachytí sa 45 až 50 ml destilátu.

               Stabilizuje sa chromatograf. Odporúčajú sa tieto podmienky:

               – teplota dávkovacieho ventilu: 200 °C

               – teplota kolóny: 130 °C

               – rýchlosť prúdenia nosného plynu hélia: 20 ml za minútu.

               Mikrostriekačkou sa dávkuje taký objem štandardného roztoku, aby sa na plynovom chromatograme mohol ľahko identifikovať pík zodpovedajúci alyl-izotiokyanátu.

               Podobne sa do chromatografu dávkuje alikvotná časť destilátu. Skontroluje sa, či retenčný čas pozorovaného píku zodpovedá retenčnému času píku alyl-izotiokyanátu.

               Za vyššie uvedených podmienok nebudú zlúčeniny prirodzene sa vyskytujúce vo víne vytvárať na chromatograme roztoku vzorky interferujúce píky.

               Zariadenie na destiláciu pod prúdom dusíka


title: VYKONÁVACIE NARIADENIE KOMISIE (EÚ) …/... o technických požiadavkách týkajúcich sa obsahu správ o kvalite európskej štatistiky cien zemného plynu a elektriny podľa nariadenia Európskeho parlamentu a Rady (EÚ) 2016/1952

text:
               VYKONÁVACIE NARIADENIE KOMISIE (EÚ) …/...

               z 17. 5. 2019

               o technických požiadavkách týkajúcich sa obsahu správ o kvalite európskej štatistiky cien zemného plynu a elektriny podľa nariadenia Európskeho parlamentu a Rady (EÚ) 2016/1952

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) 2016/1952 z 26. októbra 2016 o európskej štatistike cien zemného plynu a elektriny
                  1
               , a najmä na jeho článok 7 ods. 5,

               keďže:

               (1)Nariadením (EÚ) 2016/1952 sa stanovuje rámec na tvorbu porovnateľnej európskej štatistiky cien zemného plynu a elektriny.

               (2)V súlade s článkom 7 ods. 3 nariadenia (EÚ) 2016/1952 členské štáty každé 3 roky predkladajú Komisii (Eurostatu) štandardné správy o kvalite údajov v súlade s kritériami kvality uvedenými v článku 12 ods. 1 nariadenia Európskeho parlamentu a Rady (ES) č. 223/2009
                  2
               . Uvedené správy musia obsahovať informácie o rozsahu a zbere údajov, kritériách pre výpočet, o metodike a použitých zdrojoch údajov, ako aj o všetkých ich zmenách.

               (3)V súlade s článkom 7 ods. 4 nariadenia (EÚ) 2016/1952 Komisia (Eurostat) posúdi kvalitu predložených údajov a na základe uvedeného posúdenia a analýzy správ o kvalite vypracuje a zverejní správu o kvalite európskych štatistík, na ktoré sa vzťahuje nariadenie (EÚ) 2016/1952.

               (4)Po nadobudnutí účinnosti nariadenia (EÚ) 2016/1952 Komisia (Eurostat) úzko spolupracovala s členskými štátmi s cieľom posúdiť príslušné technické požiadavky na zabezpečenie kvality týkajúce sa obsahu a vhodného načasovania správ o kvalite.

               (5)Opatrenia stanovené v tomto nariadení sú v súlade so stanoviskom Výboru pre Európsky štatistický systém,

               PRIJALA TOTO NARIADENIE:

               Článok 1

               1.Technické požiadavky na zabezpečenie kvality týkajúce sa obsahu správ o kvalite údajov o cenách zemného plynu a elektriny sú stanovené v prílohe.

               2.Členské štáty predložia prvé správy o kvalite do 15. júna 2019.

               3.Každá správa o kvalite sa vzťahuje na celé roky, ktoré uplynuli od dátumu predchádzajúcej správy o kvalite. Prvé správy o kvalite sa však vzťahujú na referenčné roky 2017 a 2018.

               Článok 2

               Správy o kvalite sa predkladajú prostredníctvom jednotného kontaktného miesta Komisie (Eurostatu), aby Komisia (Eurostat) mohla tieto správy o kvalite prijímať elektronicky.

               Článok 3

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 17. 5. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 311, 17.11.2016, s. 1.

                     (2)

                        Nariadenie Európskeho parlamentu a Rady (ES) č. 223/2009 z 11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev (Ú. v. EÚ L 87, 31.3.2009, s. 164).

    ---documentbreak---

               PRÍLOHA

               Technické požiadavky na zabezpečenie kvality so zreteľom na obsah správ o kvalite
                  európskej štatistiky v oblasti cien zemného plynu a elektriny

               Správy o kvalite zahŕňajú informácie o všetkých kritériách kvality stanovených v článku 12 ods. 1 nariadenia (ES) č. 223/2009.

               1.RELEVANTNOSŤ

               Členské štáty poskytujú v správach o kvalite tieto informácie:

               a)opis používateľov, ich príslušné potreby a zdôvodnenie týchto potrieb,

               b)postupy používané na meranie spokojnosti používateľov a na dosiahnutie výsledkov,

               c)rozsah, v akom sú požadované štatistické údaje k dispozícii.

               2.PRESNOSŤ

               Správy o kvalite musia obsahovať:

               a)posúdenie presnosti, v ktorom sa zhrnú rôzne komponenty dátových súborov,

               b)opis výberových chýb,

               c)opis všetkých ostatných chýb.

               3.VČASNOSŤ A ČASOVÁ PRESNOSŤ

               Členské štáty podávajú správy o:

               a)časovom úseku medzi dostupnosťou údajov a udalosťou alebo javom, ktoré tieto údaje opisujú (včasnosť),

               b)časovom úseku medzi stanoveným dátumom dodania údajov a skutočným dátumom dodania údajov (časová presnosť),

               c)počte opakovaní potrebných na získanie plne validovaných údajov (opakovania validácie).

               4.PRÍSTUPNOSŤ A ZROZUMITEĽNOSŤ

               Členské štáty podávajú správy o podmienkach a prostriedkoch, ktorými používatelia môžu:

               a)získavať a využívať údaje (okrem iného aj vrátane tlačových správ, publikácií, online databáz, prístupu k mikroúdajom),

               b)interpretovať údaje, ako napríklad poskytovanie dokumentácie o metodike a riadení kvality.

               5.POROVNATEĽNOSŤ

               Členské štáty podávajú správy o tom, do akej miery sú štatistiky porovnateľné, ak sa porovnávajú:

               a)medzi geografickými oblasťami,

               b)v čase.

               6.KOHERENTNOSŤ

               Členské štáty podávajú správy o tom, do akej miery sú štatistiky:

               a)v súlade s údajmi získanými z iných zdrojov (prierezová koherentnosť),

               b)konzistentné v rámci príslušného dátového súboru (vnútorná koherentnosť).

               Členské štáty podávajú správy aj o týchto ďalších aspektoch kvality:

               1.RIADENIE KVALITY:

               Členské štáty podávajú správy o zavedených systémoch a rámcoch na riadenie kvality štatistických produktov a procesov. Rovnako podávajú aj správy o svojom posúdení kvality údajov.

               2.REVÍZIA ÚDAJOV:

               Členské štáty vysvetlia, prečo boli validované údaje revidované. Ako dôvody sa môžu uvádzať okrem iného aj informácie o novom dostupnom zdroji údajov, nových metódach alebo iné relevantné informácie. V správe sa uvádza aj dátum, veľkosť a rozsah revízií.

               V súlade s článkom 7 ods. 3 nariadenia (EÚ) 2016/1952 uvedené správy obsahujú informácie o rozsahu a zbere údajov, kritériách pre výpočet, o metodike a použitých zdrojoch údajov, ako aj o všetkých uskutočnených zmenách.

               1.PREZENTÁCIA ŠTATISTIKY

               Členské štáty poskytnú nasledujúci opis zverejnených údajov, ktoré sa môžu používateľom zobraziť ako tabuľky, grafy alebo mapy:

               a)opis údajov,

               b)systém klasifikácie,

               c)pokrytie odvetví,

               d)štatistické pojmy a definície,

               e)štatistická jednotka,

               f)štatistická populácia,

               g)referenčná oblasť (geografický rozsah pôsobnosti),

               h)časové pokrytie (obdobie, za ktoré sú údaje k dispozícii),

               i)referenčné obdobie (obdobie, na ktoré sa správa vzťahuje),

               j)merná jednotka.

               2.ŠTATISTICKÉ SPRACOVANIE

               V správach o kvalite sa uvádza opis všetkých postupov použitých na zber, validáciu a zostavovanie údajov a na odvodenie nových informácií.

               3.POLITIKA ZVEREJŇOVANIA

               V správach o kvalite sa uvádzajú informácie o pravidlách zverejňovania údajov na vnútroštátnej úrovni.

               4.PERIODICITA ZVEREJŇOVANIA

               V správach sa uvedie aj frekvencia, s akou sa údaje zverejňujú na vnútroštátnej úrovni.

               V súlade so štatistickými zásadami stanovenými v článku 2 ods. 1 písm. e) a f) nariadenia (ES) č. 223/2009 členské štáty podávajú správy o:

               1.DÔVERNOSTI

               V správach o kvalite sa uvádzajú informácie o legislatívnych opatreniach alebo iných formálnych postupoch, ktoré bránia neoprávnenému zverejneniu údajov, ktoré by mohli priamo či nepriamo viesť k identifikácii osoby alebo ekonomického subjektu. Rovnako sa v nich stanovia pravidlá uplatňované s cieľom zabezpečiť dôvernosť štatistických údajov a zabrániť neoprávnenému zverejneniu.

               2.NÁKLADOCH A ZAŤAŽENÍ

               Správy o kvalite obsahujú informácie o nákladoch a zaťažení spojených so zberom a tvorbou štatistického produktu.